Tom Behnke (KF), 2005-05-19:
Der skal ikke være tvivl om, at vi har en opgave.
Vi har en opgave i forhold til, at vi igennem de senere år har set en tendens til, at også børn under 15 år begår kriminalitet.
Vi har også set en tendens til, at den kriminalitet, der bliver begået, ikke kun er småkriminalitet, men også grovere kriminalitet.
Det er i den forbindelse klart en opgave for Folketinget at indrette lovgivningen og reglerne således, at også børn under 15 år mærker en klar konsekvens, hvis de overtræder lovgivningen.
Vi ønsker fra konservativ side, at der sættes ind første gang og hver gang.
Også unge under 15 år skal opleve, at det har en konsekvens, hvis man overtræder loven.
Målet må og skal være, at børn og unge afholder sig fra at begå kriminalitet, og i den forbindelse er forebyggelse og opfølgning også meget vigtige elementer.
Vi tror på fra konservativ side, at en af delløsningerne er at sikre sig og hele tiden holde sig for øje, at overskriften må og skal være konsekvens.
Vi taler om forebyggelse, vi taler om opfølgning, men vi taler også om forældreinddragelse.
Vi taler også om, at det er vigtigt at få hånd om de utilpassede børn og unge, inden de får udviklet sig i en helt gal retning.
I den forbindelse har vi jo gjort temmelig meget.
Og der er også sat temmelig mange nye skibe i søen.
Vi er fra konservativ side meget tilfredse med regeringens mange initiativer for at nå de mål, som jeg netop har nævnt – eksempelvis det med, at der skal være en hurtigere indsats, altså at når en ung begår en lovovertrædelse, skal kommunen inden 7 dage udarbejde en konkret handleplan til at forebygge og hindre yderligere kriminalitet.
Jeg er enig med hr. Karsten Nonbo i, at 7 dage måske kan være i overkanten, men nu er det jo en ramme, og jeg er som hr. Karsten Nonbo også overbevist om, at der er mange kommuner, der gør det endnu hurtigere, men det må jo være noget, man diskuterer og lægger sig fast på lokalt.
Men det er godt, at man med dette har sagt, at der altså skal ske noget, og at det skal ske hurtigt, for det er vigtigt, at det sker hurtigt.
Der er et forslag om familiebehandling på døgninstitution, altså at man inddrager hele familien i projektet.
Det kan også være i hjemmet, og det kan være som dagtilbud.
Der kan være tale om anbringelse uden for hjemmet, hvis det er sådan, at det går helt galt, enten i en åben institution eller måske endda i en sikret institution.
Så for de allerværste kan det jo være nødvendigt, at man tvangsanbringer børnene.
I 2004 blev der indført mulighed for straffeprocessuelle tvangsindgreb over for børn, også under den kriminelle lavalder, altså således at man har mulighed for fra politiets side at efterforske sagerne, at opklare sagerne, at komme derfra og videre til en målrettet indsats, hvor man prøver at få rettet op på børn og unge.
Forældreansvaret føler vi fra konservativ side er et meget, meget vigtigt element.
Fra England har vi jo set det såkaldte »Parenting Programme«, og vi glæder os til at se det initiativ, som regeringen har lovet at komme med, hvor man vil prøve at gøre det samme i Danmark.
Fra England har man erfaring med, at over halvdelen af de børn, der kommer med i det her sammen med deres forældre, simpelt hen stopper med deres kriminalitet.
Meget hurtigt og meget effektivt.
Man har også erfaring med, at en del af forældrene – bestemt ikke dem alle, men en del af forældrene – har været sådan lidt negative og modstræbende, de synes ikke, det var nogen særlig god idé, men de har dog været tvunget til at skulle deltage i disse programmer.
Efterfølgende – og det synes jeg er interessant – har 90 pct. af disse negative forældre sagt, at det var en rigtig god idé, og at det lige var det, der skulle til.
De går simpelt hen ud efterfølgende og anbefaler, at det er det, der skal til, hvis man har et barn eller en ung, som har rodet sig ud i kriminalitet.
Vi har set regeringen komme med »Stop volden«, regeringens handlingsplan mod volds- og ungdomskriminalitet, og der er meget, meget mere, man kunne nævne, hvis ellers tiden tillod det.
Med hensyn til ungdomsdomstole er det vores opfattelse, at det kan blive et ressourcespild at opdele retsplejen på den måde.
Vi synes, at den måde, retssystemet fungerer på i dag, er hensigtsmæssig i forhold til det at behandle de unge kriminelle.
Vi er opmærksomme på, at retten tager hensyn til den tiltaltes alder og sørger for at indrette sig derefter.
Men vi ved også, at der er en retskredsreform på vej.
Vi ser frem til, at der bliver en effektivisering i forhold til småsagsbehandling, og vi ser gerne, som det også bliver lagt op til, at alle sager kommer til at starte i byretten.
Jeg kunne snakke meget mere, men nu kan jeg se, at taletiden længe er opbrugt.